ORDE do 31 de xaneiro de 2007 pola que se abre un prazo de información pública relativo ao procecedemento de liquidación dos medios materiais das cámaras agrarias de Galicia.
CONSELLERÍA DO MEDIO RURAL — III. OUTRAS DISPOSICIÓNS — 06/02/2007

O Decreto 194/2006, do 19 de outubro, polo que se establece o procedemento de liquidación dos medios materiais das cámaras agrarias provinciais de Galicia, ditado en execución da Lei 1/2006, do 5 de xuño, do Consello Agrario Galego, regula, por un lado o procedemento dirixido á liquidación dos dereitos non reais ou de contido en diñeiro, e por outro, a realización do inventario daqueles bens e dereitos que, de conformidade co previsto na disposición adicional cuarta da mesma lei, quedan integrados no patrimonio da comunidade autónoma e adscritos á Consellería do Medio Rural.
O punto segundo do artigo 5 do dito decreto establece que a Consellería do Medio Rural, previamente á aprobación das operacións liquidadoras, abrirá un prazo para que os que puidesen resultar interesados, aleguen e presenten os documentos e xustificantes que consideren oportunos.
Unha vez finalizado o prazo de alegacións e co informe sobre estas, se é o caso, da comisión liquidadora da cámara agraria que corresponda, poderanse aprobar definitivamente as liquidacións practicadas seguindo o procedemento previsto no punto terceiro do dito artigo 5 do mesmo decreto.
Polo anterior, e en virtude das facultades que me confire o artigo 34 da Lei 1/1983, do 22 de febreiro,
reguladora da Xunta e do seu presidente, modificada pola Lei 11/1988, do 20 de outubro,
DISPOÑO:
Artigo 1º.-Obxecto.
O obxecto da presente orde é abrir un prazo de vinte días hábiles, que se contarán desde o día seguinte á entrada en vigor da presente orde, para que os que poidan resultar interesados no procedemento de liquidación dos medios materiais das cámaras agrarias provinciais de Galicia, aleguen e presenten os documentos e xustificantes que consideren oportuno.
Artigo 2º.-Lugar de presentación.
As alegacións ou reclamacións relativas a todos os bens mobles e inmobles que integraban o patrimonio das cámaras agrarias provinciais de Galiza, ou ás restantes operacións de liquidación do seu patrimonio, serán dirixidas ao conselleiro do Medio Rural, e poderán ser presentadas en calquera dos lugares a que fai referencia o artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Artigo 3º.-Documentación.
Á solicitude, que deberá estar debidamente xustificada, deberá xuntarse toda a documentación acreditativa dos dereitos reclamados, sen prexuízo de que, se non reúne os requisitos sinalados, se requira o interesado na forma establecida no artigo 71 da referida Lei 30/1992, do 26 de novembro, para que nun prazo de dez días emende a falta ou xunte os documentos preceptivos, coa indicación de que, se así non o fixese, se considerará que desistiu da súa petición, logo da resolución ditada para o efecto.
Artigo 4º.-Continuación do procedemento de liquidación.
Finalizado o prazo de alegacións e co informe sobre estas, se é o caso, da comisión liquidadora da cámara agraria que corresponda, as liquidacións serán remitidas a informe da Secretaría Xeral e do Patrimonio e para fiscalización da Intervención Xeral, ambas da Consellería de Economía e Facenda, previamente ao ditado da orde que aprobe definitivamente as liquidacións practicadas polas respectivias comisións liquidadoras das cámaras agrarias provinciais.
Disposicións derradeiras
Primeira.-Facúltase o secretario xeral da Consellería do Medio Rural para ditar as instrucións que considere oportunas para a execución do disposto na presente norma.
Segunda.-A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 31 de xaneiro de 2007.
Alfredo Suárez Canal
Conselleiro do Medio Rural